b"\n_START_ARTICLE_\nCa na Marieta Xerach\n_START_SECTION_\nDescripci\xc3\xb3\n_START_PARAGRAPH_\nEs tracta d'un immoble de planta rectangular, que consta de planta baixa i dos pisos superiors, cobert amb una teulada a dues aig\xc3\xbces de vessants a fa\xc3\xa7ana. Est\xc3\xa0 ubicat a l'entrada de la Vila Vella en l'indret conegut com la Pla\xc3\xa7a d'armes i est\xc3\xa0 adossat a la muralla. _NEWLINE_La planta baixa destaca especialment per la pres\xc3\xa8ncia d'un arc de mig punt rebaixat que d\xc3\xb3na pas a un carrer, que permet la circumval\xc2\xb7laci\xc3\xb3 interna per tot el que \xc3\xa9s la Vila Vella. Al marge d'aquest fet, la planta baixa recull tres obertures. Per una banda tenim els dos portals. El primer es tracta d'un gran portal rectangular, amb una gran llinda monol\xc3\xadtica i muntants de pedra ben escairats. El segon consisteix en un portal adovellat d'arc de mig punt amb unes dovelles de mida gran molt ben escairades. Entremig dels dos portals trobem una petita obertura quadrangular, amb llinda monol\xc3\xadtica, muntants de pedra i coberta amb un enrreixat de ferro forjat._NEWLINE_En el primer pis trobem tres obertures de similar tipologia, \xc3\xa9s a dir: tres finestres rectangulars amb llinda monol\xc3\xadtica, muntants de pedra i ampit treballat. Pel que fa al segon pis, el qual podria actuar com a golfes, podem contemplar dos sistemes d'obertures de naturalesa completament dispar. Per una banda, trobar\xc3\xadem la soluci\xc3\xb3 arquet\xc3\xadpica tantes vegades repetida, que consisteix en dues petites obertures rectangulars amb llinda monol\xc3\xadtica, muntants de pedra i ampit treballat. Mentre que per l'altra, una soluci\xc3\xb3 m\xc3\xa9s moderna com s\xc3\xb3n els badius que s'han tradu\xc3\xaft a la pr\xc3\xa0ctica en tres obertures d'arc de mig punt.\n_START_SECTION_\nHist\xc3\xb2ria\n_START_PARAGRAPH_\nOriginalment eren dues cases independents conegudes amb el nom de Ca na Marieta Xerach i Cal Sant Drap respectivament. En un moment hist\xc3\xb2ric determinat es van unir constituint un sol immoble, que \xc3\xa9s el que podem contemplar avui en dia. De les dues caldria esmentar especialment la que est\xc3\xa0 adossada a la muralla, coneguda com a Ca na Marieta Xerach, la qual va ser la seu de l'antiga rectoria."